- Mateus
- <
- 5
- >

5
Nai Jesus hanorin iha foho ida
1 Iha loron ida Jesus haree ema barak mai hobur Nia, entaun Nia baa sae iha foho ida. Too iha nebaa, Nia tuur, i Nia eskolante sira mai haleu Nia. 2 Depois Nia komesa hanorin sira.
See mak hetan bensaun
(Lucas 6:20-23)
3 Jesus hanorin nunee:
“Ema sira nebee hatene aan dehan sira presiza hela Maromak,
sira simu bensaun nunee: Sira nee Maromak nia reinu.
4 Ema sira nebee tanis ho laran susar,
sira simu bensaun nunee: Maromak sei hamaran sira nia matan been.✡Isaias 61:2
5 Ema sira nebee haraik aan,
sira simu bensaun nunee: Maromak sei foo mundu foun ba sira atu hela.✡Salmus (Mazmur) 37:11
6 Ema sira nebee hakarak teb-tebes atu moris loos,
sira simu bensaun nunee: Maromak sei foo tuir sira nia hakarak nee.✡Isaias 55:1-2
7 Ema sira nebee mak hatudu laran luak ba ema seluk,
sira simu bensaun nunee: Maromak sei hatudu Nia laran luak ba sira.
8 Ema sira nebee laran moos,
sira simu bensaun nunee: Sira sei haree Maromak.✡Salmus (Mazmur) 24:3-4
9 Ema sira nebee gosta tulun ema seluk atu moris iha dame nia laran,
sira simu bensaun nunee: Maromak sei bolu sira nee Nia oan.
10 Ema nebee hetan terus tanba moris tuir Maromak nia hakarak,
sira simu bensaun nunee: Sira nee Maromak nia reinu.✡1 Pedro 3:14
11 Bainhira ema hatete aat imi i halo terus imi tanba imi tuir Hau, ka sira bobar lia tuun-sae hodi hatete aat imi nia naran tanba Hau, imi hetan bensaun.✡1 Pedro 4:14 12 Kuandu ema halo imi terus nunee, simu ho haksolok i kontenti deit ba, tanba Maromak sei foo premiu boot ba imi iha lalehan. Keta haluha katak, Maromak nia profeta sira nebee moris iha tempu uluk mos, ema halo terus sira hanesan nee.”✡2 Krónikas (Tawarikh) 36:16; Apostolu sira nia Istoria 7:52
Ema nebee mak tuir Nai Jesus, hanesan masin ho naroman
(Marcos 9:50; Lucas 14:34-35)
13 “Imi hanesan masin ba mundu. Maibee se masin nee sai miis ona karik, ita la bele halo meer fila fali, la iha folin tan ona. Ita soe tiha deit i ema sama.✡Marcos 9:50; Lucas 14:34-35
14 Imi mos hanesan ahi-oan nebee foo naroman ba mundu. Imi nia naroman hanesan sidade nebee mak harii iha foho leten, ema hotu-hotu bele haree.✡João 8:12, 9:5 15 Nunee mos bainhira ema sunu ahi-oan, nia nunka taka fali ho sanan. Maibee ahi-oan tenki tau iha fatin aas para bele foo naroman ba ema hotu nebee iha uma laran.✡Marcos 4:21; Lucas 8:16, 11:33 16 Imi nia moris mos tenki nunee, imi tenki sai naroman ba ema seluk atu nunee sira bele haree buat diak nebee imi halo. Nunee sira sei hahii imi nia Aman iha lalehan.”✡1 Pedro 2:12
Nai Jesus kumpri Maromak nia liafuan hotu
17 “La bele hanoin katak, Hau mai iha mundu nee atu halakon Moisés nia lei ho profeta sira nia liafuan. Lae! Hau mai laos atu halakon maibee atu kumpri lo-loos buat hotu-hotu nebee mak sira hakerek tiha ona. 18 Hau hatete lo-loos ba imi, bainhira lalehan ho rai sei iha, buat hotu nebee hakerek iha lei nee, buat kiikoan ida mos sei la lakon, too buat hotu nebee Maromak hatete, sai realidade.✡Lucas 16:17 19 Nunee, see mak kontra lei ruma tanba dehan lei nee kiikoan deit, depois hanorin ema seluk atu lalika halo tuir, Maromak sei konsidera nia ema kiik liu iha Nia reinu. Maibee see mak moris tuir lei nee i hanorin ema seluk mos atu halo tuir, Maromak sei konsidera nia ema boot iha Nia reinu. 20 Hau dehan ba imi, imi tenki moris loos liu fali mestri relijiaun sira ho ema Farizeu sira. Se lae, imi la bele tama iha Maromak nia reinu.”
Keta hirus malu
(Lucas 12:57-59)
21 Jesus hanorin nafatin Nia eskolante sira dehan, “Imi rona ona katak uluk ita nia bei-ala sira hetan lei ida nebee dehan, ‘La bele oho ema. See mak oho ema, nia sei hetan kastigu.’✡Ézodu (Keluaran) 20:13; Deuteronómiu (Ulangan) 5:17 22 Maibee Hau hatete ba imi, see mak hirus ema seluk, nia sei hetan kastigu. See mak hirus ema seluk too tolok, nia sei baa hataan iha tribunal. I see mak hirus ema seluk dehan, ‘O beik-teen’, ema nee lao dadauk ona ba iha ahi infernu.
23 Nunee, se o baa iha altar atu foo o nia oferta ba Maromak, maibee too iha nebaa o hanoin hetan ema ruma hirus o tanba o nia hahalok, 24 husik lai o nia oferta iha altar oin. Depois baa dame malu ho ema nee lai mak foin fila fali mai hodi foo oferta nee ba Maromak.
25 Se ema ruma atu lori o ba iha tribunal, diak liu molok too tribunal o dame malu kedas ho nia. Se lae, ema nee bele entrega o ba iha juis, juis bele entrega o ba iha polisia, i polisia hatama o iha kadeia. 26 Hau dehan lo-loos ba o, o selu kotu tiha multa mak foin bele sai fali husi kadeia.”
Ita tenki soe saida deit mak halo ita monu ba sala
27 “Imi rona ona lei nebee dehan, ‘La bele halo sala seksual ho ema nia feen ka laen.’✡Ézodu (Keluaran) 20:14; Deuteronómiu (Ulangan) 5:18 28 Maibee Hau hatete ba imi, se mane ida fihir feto ida hodi hanoin foer ba nia, mane nee halo ona sala seksual ho nia iha nia laran. 29 Se o nia matan sorin loos halo o monu ba sala karik, sukit sai o nia matan nee i soe tiha. Diak liu o moris ho matan sorin deit, duke o tama ba iha infernu ho matan kompletu.✡Mateus 18:9; Marcos 9:47 30 Se o nia liman loos halo o monu ba sala karik, tesi sai o nia liman nee i soe tiha. Diak liu o moris ho liman ida deit, duke o tama ba iha infernu ho liman kompletu.”✡Mateus 18:8; Marcos 9:43
Feen ho laen keta soe malu
(Mateus 19:9; Marcos 10:11-12; Lucas 16:18)
31 “Iha lei ida nebee dehan, ‘See mak hakarak soe nia feen, tenki halo surat deklarasaun ida foo ba nia.’✡Deuteronómiu (Ulangan) 24:1-4; Mateus 19:7; Marcos 10:4 32 Maibee Hau hatete ba imi, mane so bele soe nia feen kuandu nia feen halo ona sala seksual ho ema seluk. Se nia feen la sala ida, maibee mane nee soe nia, nee dehan katak, mane nee mak dudu nia feen atu halo sala seksual. Tanba se nia feen hola fali mane seluk, nee sala ona. I se mane ida kaben fali ho feto nebee nia laen soe tiha nee, mane nee mos halo sala seksual.”✡Mateus 19:9; Marcos 10:11-12; Lucas 16:18; 1 Korintu 7:10-11
La bele jura para haforsa ita nia promesa
33 “Nunee mos imi rona ona katak, uluk ita nia bei-ala sira simu lei ida nebee dehan, ‘Buat nebee mak o jura ba Nai Maromak, o tenki halo tuir duni, la bele kontra fali.’✡Levítiku (Imamat) 19:12; Númerus (Bilangan) 30:2; Deuteronómiu (Ulangan) 23:21 34 Maibee Hau hatete ba imi, la bele halo juramentu saida deit. La bele jura temi lalehan, tanba lalehan nee Maromak nia kadeira hodi tuur kaer ukun.✡Tiago 5:12; Isaias 66:1; Mateus 23:22 35 La bele jura temi rai, tanba rai nee fatin hodi Maromak tau Nia ain. La bele jura temi Jerusalém, tanba Jerusalém nee Liurai Boot nia sidade.✡Isaias 66:1; Salmus (Mazmur) 48:3 36 I la bele jura temi imi nia ulun rasik, tanba imi nia fuuk lahan ida mos, imi la bele halo metan ka halo mutin. 37 Entaun se imi promete atu halo buat ruma, dehan deit, ‘Sin, hau sei halo.’ Se lae, dehan deit, ‘Lae.’ Se imi aumenta tan para haforsa imi nia promesa, entaun liafuan sira nee mai husi aat nain.”
La bele halo aat ba ema nebee mak halo aat ita
(Lucas 6:29-30)
38 “Imi rona ona lei nebee dehan, ‘Matan tenki selu ho matan, nehan tenki selu ho nehan.’✡Ézodu (Keluaran) 21:24; Levítiku (Imamat) 24:20; Deuteronómiu (Ulangan) 19:21 39 Maibee Hau hatete ba imi, la bele halo aat fali ba ema nebee mak halo aat imi. Se ema ruma basa imi nia hasan sorin loos karik, foo tan hasan sorin ba nia. 40 Se iha ema ruma hakarak hadau imi nia faru, foo mos imi nia faru manas ba nia. 41 Se iha militar ruma mak obriga imi atu hulan nia sasaan lao too kilometru ida, kontinua lao ho nia too kilometru rua. 42 Se ema husu imi nia sasaan ruma, foo deit ba. Se ema hakarak empresta buat ruma husi imi, foo empresta ba.”
Hadomi ita nia inimigu
(Lucas 6:27-28,32-36)
43 “Imi rona ema dehan, ‘Hadomi o nia maluk, odi o nia inimigu.’✡Levítiku (Imamat) 19:18 44 Maibee Hau hatete ba imi, hadomi imi nia inimigu sira, i harohan atu Maromak tulun ema nebee mak halo terus imi. 45 Se imi halo nunee, imi hatudu katak imi halo tuir imi nia Aman iha lalehan. Tanba Nia halo loro matan sae hodi foo naroman ba ema diak ho mos ema aat. I Nia foo udan ba ema nebee moris loos ho mos ema nebee moris iha sala laran. 46 Se imi hadomi deit ema nebee mak hadomi imi, imi atu manaan saida? Tanba kobrador impostu sira gosta han-matak ema maibee sira mos hadomi ema nebee mak hadomi sira. 47 Se imi kumprimenta deit imi nia maluk, imi nia hahalok nee diak liu ema seluk ka? Lae! Ema nebee la konhese Maromak mos halo ida nee. 48 Imi tenki laran diak teb-tebes, hanesan mos imi nia Aman iha lalehan laran diak.”✡Levítiku (Imamat) 19:2; Deuteronómiu (Ulangan) 18:13

- Mateus
- <
- 5
- >

✡5:4 Isaias 61:2

✡5:5 Salmus (Mazmur) 37:11

✡5:6 Isaias 55:1-2

✡5:8 Salmus (Mazmur) 24:3-4

✡5:10 1 Pedro 3:14

✡5:11 1 Pedro 4:14

✡5:12 2 Krónikas (Tawarikh) 36:16; Apostolu sira nia Istoria 7:52

✡5:13 Marcos 9:50; Lucas 14:34-35

✡5:14 João 8:12, 9:5

✡5:15 Marcos 4:21; Lucas 8:16, 11:33

✡5:16 1 Pedro 2:12

✡5:18 Lucas 16:17

✡5:21 Ézodu (Keluaran) 20:13; Deuteronómiu (Ulangan) 5:17

✡5:27 Ézodu (Keluaran) 20:14; Deuteronómiu (Ulangan) 5:18

✡5:29 Mateus 18:9; Marcos 9:47

✡5:30 Mateus 18:8; Marcos 9:43

✡5:31 Deuteronómiu (Ulangan) 24:1-4; Mateus 19:7; Marcos 10:4

✡5:32 Mateus 19:9; Marcos 10:11-12; Lucas 16:18; 1 Korintu 7:10-11

✡5:33 Levítiku (Imamat) 19:12; Númerus (Bilangan) 30:2; Deuteronómiu (Ulangan) 23:21

✡5:34 Tiago 5:12; Isaias 66:1; Mateus 23:22

✡5:35 Isaias 66:1; Salmus (Mazmur) 48:3

✡5:38 Ézodu (Keluaran) 21:24; Levítiku (Imamat) 24:20; Deuteronómiu (Ulangan) 19:21

✡5:43 Levítiku (Imamat) 19:18

✡5:48 Levítiku (Imamat) 19:2; Deuteronómiu (Ulangan) 18:13

© 2021 Biblia ba Ema Hotu